Ruth Millikan

Ruth Garrett Millikan (sündinud 19. detsembril 1933) on ameerika filosoof, kelle peamised uurimisvaldkonnad on vaimufilosoofia, bioloogiafilosoofia ja keelefilosoofia. Ruth Millikan lõpetas 1955. aastal Ohios vabade kunstide kolledži Oberlin College. Enda sõnul õppis ta kolledžis rohkem bioloogiat kui filosoofiat. 1969. aastal kaitses ta Yale'i Ülikoolis doktoritöö filosoofias, tema juhendaja oli Wilfrid Sellars. 1977. aastast on ta töötanud Connecticuti Ülikoolis, algul lektorina, seejärel kaasprofessorina ning alates 1992. aastast professorina. 2004. aastast on ta Connecticuti ülikooli emeriitprofessor. Millikani enda hinnangul põhineb kogu ta töö bioloogial, eelkõige evolutsiooniteoorial. Samas on ta tegelenud ka teiste valdkondadega, mis on tema uurimistöö jaoks tarvilikud, näiteks psühholoogiafilosoofia ja ontoloogiaga. Esimese raamatu "Language, Thought and Other Biological Categories" ("Keel, mõte ning teised bioloogilised kategooriad") avaldas Millikan 1984. aastal. Juba selles nimetas ta keelt bioloogiliseks kategooriaks. Samas suunas jätkates on ta arendanud välja biosemantikaks nimetatud lähenemise. Üks sellekohaseid võtmetekste on ajakirjas The Journal of Philosophy 1989. aastal ilmunud artikkel "Biosemantics". Aastal 2005 ilmus Millikani raamat "Language: A Biological Model" ("Keel: bioloogiline mudel"), milles ta endiselt rõhutab keele bioloogilist aspekti. Kui soovime mõista keele olemust, peame Millikani hinnangul mõistma, mida ta teeb, seega tema funktsiooni. 2012. aastal avaldati ta biosemantikaesseed saksa keeles raamatuna "Biosemantik: Sprachphilosophische Aufsätze". 2002. aastal pälvis Ruth Garrett Millikan Jean Nicod' auhinna, mida Prantsuse rahvuslik teadusuuringute keskus (CNRS) annab juhtivatele vaimufilosoofidele ja filosoofilise suunitlusega kognitiivteadlastele. Varem on selle auhinna saanud näiteks Jerry Fodor, Donald Davidson, John Searle ja Daniel Dennett. Ruth Millikan on abielus kognitiivteadlase Donald Shankweileriga. Ruth Millikan (1984): Language, Thought and Other Biological Categories ("Keel, mõte ning teised bioloogilised kategooriad") (ISBN 978-0262631150) Ruth Millikan (1993): White Queen Psychology and Other Essays for Alice ("Valge kuninganna psühholoogia ning teised esseed Alice'ile") (ISBN 978-0262631624) Ruth Millikan (2000): On Clear and Confused Ideas ("Selgetest ning segastest ideedest") pdf (ISBN 978-0521625531) Ruth Millikan (2004): The Varieties of Meaning ("Tähenduse mitmekesisus") : The 2002 Jean Nicod Lectures pdf (ISBN 978-0262633420) Ruth Millikan (2005): Language: A Biological Model ("Keel: bioloogiline mudel") PDF (ISBN 978-0199284771) Ruth Millikan (2012): Biosemantik Sprachphilosophische Aufsätze, six essays with a foreword, translated by Alex Burri, Surkamp Verlag (ISBN 9783518295793) Millikan, Ruth Garrett (2001): The Language-Thought Patnership: A Bird's Eye View. – Language & Communication, 21, lk: 157–166. Eesti keeles: Keele ja mõtlemise partnerlus: Vaade linnulennult. Akadeemia, 2003/8, lk: 1696–1710 Bruno Mölder. Tõde ei peitu keeles ega peas. Intervjuu Ruth Millikaniga. – Sirp, nr 35, 25.07.2013. Ruth G. Millikan Connecticuti ülikooli kodulehel ( inglise keeles) Curriculum vitae: Ruth Garrett Millikan ( inglise keeles) Bruno Mölder. Tõde ei peitu keeles ega peas Intervjuu Ruth Millikaniga – Sirp, nr 35, 25.07.2013